User:Adithi Vasudevan/sandbox

= சிங்கப்பூர் தமிழர்கள் =

முன்னுரை
சிங்கப்பூர் மக்கள் தொகையில் 9.1% சிங்கப்பூர் இந்தியர்கள். சிங்கப்பூர் இந்தியர்கள் இன மக்கள் தொகையில் மூன்றாவது இடத்தில் உள்ளனர். அந்த மக்கள் தொகையில் பாதி பேர்  சிங்கப்பூர் தமிழர்கள். சிங்கப்பூர் மக்கள் தொகையில் 4.9% சிங்கப்பூர் தமிழர்கள். சிங்கப்பூரின் வளர்ச்சிக்காக பாடுப்பட்டு உழைத்து பல சாதனைகளைப் படைத்த சிங்கப்பூர் தமிழர்களின் வாழ்க்கையை நாம் இனி நெருக்கமாக காண்போம்.

வரலாறு
ஆங்கிலேயர்கள் முதலில் நாட்டு நிர்மாண பணிக்கு தமிழர்களை அழைத்து வந்தனர். காலவோட்டத்தில் தமிழ் நாட்டின் பல பகுதிகளிலிருந்து தமிழர்கள் சிங்கப்பூரில் குடியேறத்  தொடங்கினர். இலங்கையிலிருந்தும் குடியேறத் தொடங்கினர். பொதுவாக இவர்களை தொழிலாளர்கள்,     வணிகர்கள், ஆசிரியர்கள், எழுத்தர்கள், என வகைப்படுத்தலாம். சிங்கப்பூரில் வேலை செய்து கிடைக்கும் வருமானத்தைத் தமிழ் நாட்டிற்கே கொண்டு சென்றனர்.

நாராயண பிள்ளை
சிங்கப்பூரில் காலெடுத்து வைத்த முதல் இந்தியர் நாராயண பிள்ளைதான் என்று பதிவுகள் கூறுகின்றன. நாராயண பிள்ளை ராஃபிள்ஸுடன் 1819 ‘இந்தியானா’ எனும் கப்பலில் சிங்கப்பூரை வந்தடைந்தார். தனது பணியை அரசாங்க துறையில் துவங்கிய அவர், காலப்போக்கில் ஒரு வெற்றிகரமான தொழிலதிபராகவும் தமிழ் சமுதாயத்தின் தலைவராகவும் பொறுப்பேற்றார். சிங்கப்பூரின் முதல் செங்கல் சூளை தொடங்கிய பெருமை நாராயண பிள்ளையை சேரும். அதுமட்டுமின்றி பல சவால்களையும்  பின்னடைவுகளையும் தாண்டி சிங்கப்பூரின் முதல் ஹிந்து கோவிலான ஶ்ரீ மாரியம்மன் கோவிலை சிங்கப்பூரிலுள்ள ஹிந்துக்களுக்காக கட்டினார். சமீபத்தில் நாராயண பிள்ளை பாடுபட்டுக் கட்டிய ஶ்ரீ மாரியம்மன் கோவிலை தேசிய மரபுடமை சின்னமாக நமது அரசாங்கம் அறிவித்துள்ளது.

வேலை வாய்ப்புகள்
தமிழர்கள் வர்த்தகர்களாகவோ,  கூலிகளாகவோ, தொழிலாளர்களாகவோ அல்லது போர்வீரர்களாகவோ பணிபுரிந்தனர். அவர்கள் சிங்கப்பூரை கங்கனி எனும் அமைப்பின் மூலம் வந்துசேர்ந்தனர். சிலர் சிங்கப்பூரில் வியாபாரத்திலும்  ஈடுப்பட்டனர்.

செட்டியார்
சிங்கப்பூருக்கு தமிழ்நாட்டில் செட்டிநாடு எனும் பகுதியிலிருந்து வந்தவர்களே செட்டியார்கள். வணிகர்களாக இருந்த அவர்கள் கடன் கொடுக்கல் வாங்கலில் ஈடுபட்டனர். அவர்கள் தமது வியாபாரத்தை சிங்கப்பூர் நதிக்கு அருகே உள்ள கிட்டாங்கிகளில் நடத்தினர். சிறு வணிகர்கள், தொழிலாளர்கள், உணவங்காடி உரிமையாளர்கள், விவசாயிகள் போன்றவர்கள் செட்டியார்களிடம் கடன் கேட்டு வருவர்.

செட்டியார்கள் மிகுந்த பக்திக் கொண்ட ஹிந்துக்கள். அவர்கள் தினமும் கோவிலுக்கு சென்று பிராத்தனை செய்வார்கள். தைப்பூசம் போன்ற ஹிந்து விழாக்களின் போது கோவில்களில் உதவி பொதுச்சேவை செய்ய தாமாகவே முன்வருவர். சிங்கப்பூரிலுள்ள செட்டியார்கள் ஶ்ரீ தண்டாயுதபாணி கோவிலை 1859 முருகப் பெருமானுக்காக கட்டி முடித்தனர்.

அவர்களது தொழில் சிங்கப்பூரின் பொருளாதாரத்தை மேம்படுத்த வெகுவாக உதவியது. அதுமட்டுமின்றி சிங்கப்பூரில் விவாசயம், கப்பல் துறைகள், அத்துடன் சிறிய வியாபாரங்கள் வளர ஒரு பெரிய தூணாக இருந்துள்ளது செட்டியார்களின் பங்களிப்பு.

தமிழர்களின் பக்தி
தமிழர்கள் பெரும்பாலானோர் ஹிந்துக்களாக இருந்தாலும், கிரிஸ்துவ மதத்தையும் முஸ்லிம் மதத்தையும் சிலர் பின்பற்றுகின்றனர். சிங்கப்பூரின் முதல் ஹிந்து கோவில் நாராயண பிள்ளையால் கட்டப்பட்ட ஶ்ரீ மாரியம்மன் கோவில். அதன் பிறகு பல கோவில்கள் சிங்கப்பூரிலுள்ள ஹிந்துக்களுக்காக கட்டப்பட்டுள்ளன. அதுமட்டுமின்றி சிங்கப்பூர் தமிழர்களும் முற்காலத்தில் நம்முன்னோர்கள் கொண்டாடிய பண்டிகைகளை இன்றும் தொன்றுதொட்டு கொண்டாடி வருகின்றனர். பொங்கல், தீபாவளி, தைப்பூசம் போன்ற பண்டிகைகளை அன்றும் இன்றும் சிங்கப்பூர் தமிழர்கள் கோலாகலமாக கொண்டாடுகின்றனர்.

தீபாவளி
தீபம் என்றால் ஒளி விளக்கு. ஆவளி என்றால் வரிசை. வரிசையாய் விளக்கேற்றி இருள் நீக்கி ஒளி தரும் பண்டிகை. கிருஷ்ண பகவான் நரகாசுரனை அழித்த தினம். நாமும் நம்மில் இருக்கும் கோபம், பொறாமை, தலைக்கனம் போன்ற தீயப் பழக்கங்களை விடுத்து நமது வாழ்வில் ஒளி ஏற்றி கொண்டாடும் ஒரு நாள்.

சிங்கப்பூரில் ஒரு மாதத்திற்கு முன்பே குட்டி இந்தியா பகுதி முழுவதும் வண்ண வண்ண விளக்குகளாலும் மின் தோரணங்களாலும் அழகிய தூண்களாலும் அலங்கரிக்கப்படும். ஒளியூட்டு விழாவின் போதே ஆடல் பாடல் கலைநிகழ்ச்சிகள் என தீபாவளிக் கொண்டாட்டம் தொடங்கிவிடும். அதன் பின் குட்டி இந்தியா ஒளி வெள்ளத்தில் மிதக்கும் காட்சி கண்கொள்ளா காட்சி. இதை காண இங்கு கூடும் வெளிநாட்டு பயணிகள் ஏராளம். தீபாவளி சந்தைகளில் புதுரக ஆடை அணிகலன்கள், மருதாணி கடைகள், வீட்டு அலங்காரப் பொருட்கள், பலகாரக் கடைகள் என கலைக்கட்டும்.

தீபாவளி திருநாள் அன்று மக்கள் எண்ணெய் தேய்த்துக் குளித்து புத்தாடையுடுத்தி, பட்டாசு வெடித்து, தீபங்கள் ஏற்றி மகிழ்வர். நண்பர்களுக்கும் உறவினர்களுக்கும் இனிப்புகள் வழங்கி வாழ்த்துகளை பரிமாறிக்கொள்வர்.

தமிழர் திருநாள்
இது பொங்கல் திருநாள், உழவர் திருநாள், அறுவடைத் திருநாள் என்றும் அழைக்கப்படும். பொங்கல் தினத்தன்று உழைக்கும் மக்கள் இயற்கை தெய்வமாகக் கருதப்படும் சூரியனுக்கும், மற்ற உயிர்களுக்கும், நன்றி கூறும் விதமாக கொண்டாடப்படுகிறது. அன்று வீட்டில் வண்ணக் கோலமிட்டு, மாவிலைத் தோரணம் கட்டி, கரும்பு, மஞ்சள், இஞ்சி செடி வைத்து புத்தரிசியில் சக்கரை, பால், நெய் சேர்த்து புது பானையில் பொங்கலிட்டு, சூரியனுக்கு படைத்து, உண்டு, மகிழும் விழாவாகும். மேலும் சிங்கப்பூரில் பொங்கல் விழா கொண்டாட்டங்கள் சமூக மன்றங்களில் உள்ள இந்தியக் குழுக்கள் ஏற்பாடு செய்யும் நிகழ்ச்சிகளில் மேளதாளம், ஆடல் பாடல், உரியடித்தல், பொங்கல் இடுதல், கோலம் போடுதல், கரும்பு சாப்பிடும் போட்டி, என பல இன மக்கள் அனைவரும் ஒன்றுக்கூடி விமர்சையாக கொண்டாடி, நமக்கு உண்ண உணவை அளிக்கும் இயற்கைக்கும், உழவர்களுக்கும் நன்றிக்கூறி  மகிழ்கின்றனர்.

தைப்பூசம்
தை மாதம் வரும் பூச நட்சத்திர தினமே தைப்பூசத் திருநாளாகக் கொண்டாடப்படுகிறது. அந்நாள் தை மாதத்தில் வரும் பெளர்ணமி தினமாகும். அன்று பார்வதி தேவி முருகனுக்கு சூரபத்மனை போரில் அழிக்க வேல் கொடுத்த தினம். இந்தியா, இலங்கை, மலேசியா, சிங்கப்பூர், மொரீசியஸ் போன்ற தமிழர்கள் அதிகமாக வாழும் இடங்களில் கோலாகலமாக கொண்டாடப்பட்டு வருகிறது. சிங்கப்பூரில் தைப்பூச தினத்தன்று மக்கள் விரதம் இருந்து ஶ்ரீநீவாச பெருமாள் கோவிலிலுருந்து பால்குடம் சுமந்து அலகு குத்தி கவடி ஏந்தி சுமார் 4கிலோமீட்டர் தொலைவில் உள்ள  ஶ்ரீ தண்டாயுதபாணி கோவிலுக்கு யாத்திரை சென்று முருகனை வணங்கி தங்கள் நேர்த்திக் கடன்களைப் பூர்த்திசெய்வர்.

பிற மதத்தவர்களின் பக்தி
சிங்கப்பூரில்  உள்ள சில பள்ளிவாசல்களிலும், தேவாலயங்களிலும் தமிழில் வழிபாடுகள் செய்யப்பட்டு வருகின்றன. தமிழ் முஸ்லிம்களுக்காக 1826ல் கட்டபட்ட ஜாமீயா பள்ளிவாசல் பழமையான பள்ளிவாசலாகும். தூய  லூர்து அன்னை ஆலயம் 1888ல் தமிழ் கதோலிக்க கிரிஸ்துவர்களால் கட்டப்பட்ட பழமையான தேவாலயமாகும். தேசிய மரபுடமை நிலையம் இவற்றை தேசிய மரபுடமை சின்னமாக அறிவித்துள்ளது.

தமிழ் முஸ்லிம்களால் நோன்பு பெருநாளும் ஈகைத்திருநாளும் சிறப்பாக கொண்டாடப்படுகிறது. தமிழ் கிருத்துவர்களால் கிரிஸ்துமஸ், புனிதவெள்ளி மற்றும் ஈஸ்டர் கொண்டாடப்படுகிறது

குட்டி இந்தியா
சிங்கப்பூரில் ஓர் இந்திய நகரமென்றாலே குட்டி இந்தியாதான் நினைவுக்கு வரும். குட்டி இந்தியா சென்றாலே இந்திய பாரம்பரிய உடைகள், கடைகள், தமிழில் பெயர் பலகைகள், சென்னையின் ஒரு பகுதிக்குள் நுழைந்ததுப்போல் ஓர் உணர்வை ஏற்படுத்தும். இங்குள்ள தேக்கா சந்தையிலும் அடுத்துள்ள சிராங்கூன் சாலையிலும் இந்தியர்களின் நடமாட்டம் அதிகமாக இருக்கும்.

கடைகள்

குட்டி இந்தியா என்றாலே இந்தியப் பாரம்பரிய உடைகள், அலங்கார நகைகள், கலை, கலாச்சார, பண்பாட்டு பொருட்கள், சிலைகள், சிற்பங்கள் விற்கும் கடைகளைக் காணலாம். இந்திய சமையலுக்கு தேவையான மளிகைப் பொருட்களும் காய்கறிகளும் விற்கும் கடைகள் இங்கு ஏராளம். ஆங்காங்கே இருக்கும் பூக்கடைகளில் தொங்கவிடபட்ட பூமாலைகள் இந்தப் பகுதிக்கு மேலும் அழகு சேர்க்கின்றன. திரும்பிய பக்கம் எல்லாம் நகைக் கடைகளையும் புடவைக் கடைகளையும், இந்திய அழகு நிலையங்களையும் காணலாம்.

இங்குள்ள தேக்கா ஈரச் சந்தையும் உணவு மையமும் இந்தியர்களிடம் மிகவும் பிரசித்தி பெற்றது. குட்டி இந்தியாவிலுள்ள முஸ்தஃபா பேரங்காடி வாரத்தின் ஏழு நாட்களும், 24 மணி நேரமும் செயல்பட்டு வருகின்றது. இங்கு சிறிய குண்டூசி முதல் பெரிய மின்னியல் பொருட்கள் வரை அனைத்தும் கிடைக்கும். இங்கு கிடைக்காத பொருட்களே இல்லை எனவும் கூறலாம்.

உணவகங்கள்

குட்டி இந்தியாவில் பல பிரசித்தி பெற்ற இந்திய சைவ அசைவ உணவகங்கள் உண்டு. கோமள விலாஸ், ஆனந்த பவன், சரவண பவன் ஆகிய சைவ உணவகங்களும் முத்தூஸ் கறி, பனான லீஃப் அப்போலோ, அஞ்சப்பர் போன்ற அசைவ உணவகங்களும் காணலாம்.

கோவில்கள்

இங்கு வீரமாகாளியம்மன் கோவில், சீனிவாசப்பெருமாள் கோவில், வடபத்திரகாளியம்மன் கோவில் ஆகிய இந்துக் கோவில்கள் அருகருகே அமைந்துள்ளன. வெள்ளிக்கிழமைகளிலும், சிறப்பு பூஜை தினங்களிலும், பக்தர்கள் கூட்டகூட்டமாக ஆலையங்களுக்கு சென்று கடவுளை வழிபடுவதைக் காணலாம்.

மத மற்றும் கலாச்சார அமைப்புகள்
தமிழர் சமூதாயத்தின் சமூக பொருளாதார நிலையை உயர்த்துவதற்காகவும் தமிழர்களை ஒன்றிணைக்கவும் பல அமைப்புகள் உருவாக்கப்பட்டன. முன்பேத் தோன்றிய அமைப்புகளில் தமிழர்கள் சீர்திருத்த சங்கமும் ஒன்றாகும். அந்த சங்கத்தின் வார அறிவிக்கையே காலப்போக்கில் தமிழ்முரசு ஆனது. அவைமட்டுமின்றி அரசாங்கத்திடமிருந்து ஆதரவுப் பெறும் பல அமைப்புகளும் உருவாகியுள்ளன. அவற்றுள் SINDAவும் அடங்கும். ராமகிருஷ்ண மிஷன், ஸ்ரீ நாராயண மிஷன் போன்ற அமைப்புகள் தமிழர்கள் மத்தியில் சாதிமத பேதம் அகலவும், மறுமலர்ச்சி ஏற்படுத்த பெரும் பங்காற்றியுள்ளது. ராமகிருஷ்ண மிஷன் ஆதரவற்ற சிறுவர்களுக்கான  இல்லத்தையும், ஸ்ரீ நாராயண மிஷன்  ஆதரவற்ற முதியவர்களுக்கான இல்லத்தையும் நடத்தி வருகிறது.

திரு கோ சாரங்கபாணி
அனைவராலும்  கோ. சா. என்று அன்பாக அழைக்கப்பட்ட கோ. சாரங்கபாணி அவர்கள் 1903ஆம் ஆண்டு ஏப்ரல் 20  தமிழ்நாட்டிலுள்ள திருவாரூரில் பிறந்தார். நன்கு கல்வி கற்ற இவர் இருமொழி புலமை பெற்றவர். தன் 20வது வயதில் சிங்கப்பூருக்கு புலம் பெயர்ந்தார். 1935 தமிழ் முரசு எனும் நாளிதழைத் தொடங்கினார். தந்தை  பெரியாரின் கொள்கைகளால் ஈர்க்கபட்டார். அவர் தன்  எழுத்து மூலம் தமிழர்களுக்கு கல்வியின் முக்கியத்துவத்தையும், சாதியொழிப்பு விழிப்புணர்வையும், மூடநம்பிக்கையை வேரறுத்தல், மது ஒழிப்பு என  தமிழர்களின் எழுச்சிக்கு வித்திட்டார். முன்னாள் ஜனாதிபதி திரு. S. R. நாதன் அவர்கள்  ஒரு குறிப்பில்,    திரு. கோ. சாரங்கபாணி அவர்கள் தமிழர்களை சிங்கப்பூர் குடியுரிமை பெற ஊக்குவித்தார், அதற்காக அவர்களுக்கு குடியுரிமை விண்ணப்ப படிவங்களை பூர்த்தி செய்து கொடுத்தார் என்கிறார். தவத்திரு குன்றக்குடி அடிகளார் 1955-ல் கோலாலம்பூர் வந்திருந்தபோது கோ. சாரங்கபாணி அவர்களுக்கு தமிழ்வேள் என்ற சிறப்பு பட்டத்தை அளித்து கௌரவித்தார். கோ. சாரங்கபாணி  அவர்களால் தொடங்கபட்ட தமிழ்முரசு அன்று முதல் இன்று வரை தரமான தமிழ் சேவைப் புரிந்து வருகிறது. உள்நாட்டு வெளிநாட்டுச் செய்திகள், விளையாட்டுகள், விளம்பரங்கள், கல்வித் தொடர்பான தகவல்கள் ஆகியவற்றை வழங்கி வருகின்றது. திரு. கோ. சாரங்கபாணி அவர்கள் தமிழ் மொழிக்கும் தமிழர்களுக்கும் ஆற்றிய தொண்டு அளப்பரியது.

உமறுப்புலவர் தமிழ்மொழி நிலையம்
1945ஆம் ஆண்டு செயின்ட் ஜார்ஜ் தமிழ் தொடக்கப் பள்ளி (St. George Tamil Primary School) என தொடங்கப்பட்டு 1975 வரை அதன் மாணவர்களுக்கு தமிழை  கற்றுகொடுத்தது. 1975 முதல் செயின்ட் ஜார்ஜ் தமிழ்மொழி நிலையம்  என்று பெயர் மாற்றம் கண்டு தமிழ்  இல்லாத ஆங்கில பள்ளிகளில் பயிலும் மாணவர்களுக்கு தமிழ்மொழி நிலையமாக விளங்கியது. 1982ல் பீட்டி சாலைக்கு மாற்றப்பட்டு   உமறுப்புலவர் தமிழ்மொழி நிலையம் என்று பெயர் சூட்டப்பட்டது. அது  இடமாற்றம் பல செய்யப்பட்டு தற்போது பீட்டி சாலையில் உள்ள புதிய கட்டிடத்தில் 2011 முதல்  செயல்பட்டு வருகிறது. உமறுப்புலவர் தமிழ்மொழி நிலையம் சிங்கப்பூர் கல்வி அமைச்சின் கீழ் உள்ள மூன்று மொழி நிலையங்களில் ஒன்று. ஆங்கில பள்ளியில் பயிலும் மாணவர்கள் தமிழ்மொழியை இரண்டாவது பாடமாக  இங்கு பயில்கின்றனர். மேலும்  விருப்பமுள்ள உயர்நிலை தமிழ் மற்றும்  உயர்தமிழ் பயிலும் மாணவர்களும்,  தொடக்க கல்லூரி மாணவர்களும் இங்கு தேசிய தமிழ் மொழி விருப்ப பாடமாக பயில்கின்றனர். இவ்வாறு அன்று முதல் இன்று வரை  உமறுப்புலவர் தமிழ்மொழி நிலையம் தரமான கல்வி சேவையை வழங்கி  மாணவர்களிடம் தமிழார்வத்தை ஊக்குவித்து வருகிறது.

SINDA
கல்வியுதவி, இந்திய குடும்பங்களுக்கு பொருளாதார உதவி, போன்ற உதவிகளை வழங்கி வருகிறது SINDA. நன்கு கற்றறிந்த இந்திய சமூதாயத்தை உருவாக்கி பல இனங்களைக் கொண்ட சிங்கப்பூரின் வளர்ச்சிக்கு பங்களிக்க செய்வதே SINDAவின் நோக்கமாகும். நன்கு படிக்காத மாணவர்கள் பிற்காலத்தில் வேலை வாய்ப்பின்றியும், சமூதாயத்தால் ஒதுக்கப்பட்டும் அவதிப்படுவதை தவிர்க்க SINDA மிகவும் பாடுபடுகிறது. தனது இலட்சியத்தை நிறைவேற்றி குறிக்கோளை அடைய SINDA பல முயற்சிகளை எடுத்து வருகிறது. இந்தியர்களின் CPFலிருந்து ஒரு குறிப்பிட்ட தொகையை மாதந்தோறும் கழித்தும் SINDA தனக்கு தேவையான நிதியை திரட்டுகிறது. அதுமட்டுமின்றி பண்டிகை கொண்டாடத்தின்போது வசதிகுறைந்த குடும்பங்களின் பண்டிகை கொண்டாட்டத்திற்காக நதி திரட்டு விழாவிற்கு ஏற்பாடு செய்கிறது. மேலும் குறைவான மதிப்பெண்கள் பெறும்  மாணவர்களின் கடினமான பாடங்களை எளிமையாக கற்றுகொடுத்து நல்ல மதிப்பெண் பெறவும், கல்வியில் முன்னேறுவதற்காகவும்  SINDA துணைப்பாடத்திட்டத்தை துவங்கி வெற்றிகரமாக நடத்தியும் வருகிறது. இத்திட்டம்  மாணவர்கள் மத்தியிலும் பெற்றோர் மத்தியிலும் மிகுந்த வரவேற்பை பெற்றுள்ளது. கல்வியில் சிறந்து விளங்கும் மாணவர்களுக்கு SINDA சாதனையாளர் விருதுகளை வழங்கி ஊக்குவித்து  வருகிறது. இந்தியர்கள் சொந்ததொழில் தொடங்குவதை ஊக்குவிக்கும் விதமாக இந்திய தொழில் முனைவர் விருது வழங்கி கௌரவிக்கிறது.

தமிழ்மொழி விழா
சிங்கப்பூரில் ஏப்ரல் மாதம் முழுவதும் தமிழர்களுக்கு தமிழ்மொழி விழாவின் காரணமாக கொண்டாட்டம்தான். அம்மாதம் முழுவதும் தமிழ் மொழியின் சிறப்பையும் பெருமைகளையும் தமிழர்கள் ஒன்றுக் கூடி நினைவுக்கூறுவர். திரும்பும் இடமெல்லாம் தமிழ் முழங்கும்.

வரலாறு

தமிழ்மொழி புழக்கம் குறைந்துவிடும், அதன் பயனாக அதிகாரத்துவ மொழியெனும் தகுதியை இழந்துவிடும் என்ற அச்சம் பரவலாக ஏற்பட இதற்கு ஒரு தீர்வைக் கண்டுபிடிக்க தமிழ் அமைப்புகள் ஒன்று கூடி விவாதித்தனர். அவ்வாறு தான் தமிழ்மொழி வாரம் பிறந்தது. தமிழ்மொழி வாரத்தின் போது மாணவர்களுக்கும் மற்றவர்களுக்கும் இந்த பிரச்சனையைப் பற்றிய விழிப்புணர்வை ஏற்படுத்த எண்ணின தமிழ் அமைப்புகள்.

நிகழ்ச்சிகள்

ஒரு வாரமாக இருந்த தமிழ்மொழி விழா பல தமிழ் அமைப்புகளின் ஆர்வத்தினால் ஒரு மாதமாக நீடிக்கப்பட்டது. அது முதல், தமிழ் மொழி விழா ஆண்டுதோறும் ஏப்ரல்  மாதம் தமிழ்மொழி மாதமாக  கொண்டாடப்படுகிறது. தமிழ்மொழி மாதத்தின் போது பல்வேறு  தமிழ் அமைப்புகள் ஒருங்கிணைந்து மாணவர்களுக்காக பேச்சு போட்டி, கதை சொல்லும் போட்டி,  கட்டுரையெழுதும் போட்டி, பாட்டு போட்டி, மாறுவேட போட்டி,  திருக்குறள்  ஒப்புவிக்கும் போட்டி, நாடக பட்டரை, கவிதை பயிலரங்கு நடத்தி மாணவர்களிடம் தமிழார்வத்தை தூண்டுகின்றன. இவை பெற்றோர்களிடம் மிகுந்த வரவேற்பைப் பெற்றுள்ளன. தமிழ்  எழுத்தாளர்களை ஊக்குவிக்க கருத்தரங்கு, பட்டிமன்றம் போன்ற  பல நிகழ்ச்சிகளை ஏற்பாடு செய்தும், உள்ளூர் தமிழ் எழுத்தாளர்களின் படைப்புகளுக்கு  அங்கீகாரம் அளிக்கும் விதமாக நூல் வெளியீட்டு விழாக்கள் நடத்தியும், சிறந்த படைப்பாளிகளுக்கு  விருதுகள் வழங்கி கௌரவிக்கின்றனர். நிகழ்ச்சிகளில் பெரியோர் முதல் சிறியோர் வரை அனைவரும் ஆர்வமாக கலந்துக்கொள்கின்றனர். வெளிநாட்டு  பேச்சாளர்களை வரவழைத்து கலந்துரையாடல் நிகழ்ச்சிகளும்  நடைபெறும்.

முடிவுரை
சிங்கப்பூர் பல இன, மொழி, மதம், கலாச்சாரம் ஆகியவற்றைக் கொண்ட நாடு. இங்குள்ள நான்கு அதிகாரத்துவ மொழிகளுள் தமிழும் ஒன்று என்பதில் தமிழர்களாகிய நாம் பெருமிதம் கொள்வோம். சிங்கப்பூர் தமிழர்களாகிய நாம் நம் தனி அடையாளங்களை தொலைத்துவிடாமல் நம் கலை கலாச்சார பண்பாட்டை பேணிக் காப்பது நம் கடமையாகும். தமிழ்த்தாய்க்கு தலை வணங்கி தமிழிலேயே பேசுவோம், தரணியெங்கும் தமிழ் முழங்க அயராது பாடுபடுவோம். வாழ்க தமிழ், வளர்க நம் சிங்கைத் திருநாடு!